Dem boys seh … Lula get award fuh tek Killa Lall

De other day dem lawyers meet wid de GRA boss man because he want dem pay some decent tax. He know that dem does wuk fuh more than decent money and some office assistant does pay more tax than plenty lawyers.
One man collect one million dollar in one day and when dem boys talk he decide fuh sue. One collect two million and ain’t give no receipt. He and de Waterfalls boss man got de same name.
Another collect half million and chase he client. Some of dem does collect and want dem client wife in de bargain. Who nah want wife does bargain fuh property and land.
De GRA boss talk, he cuss and call plenty of dem thieves but dem lawyer nah gat shame. Dem smile.
De only good lawyers is dem wha does represent de Waterfalls people and de paper. Dem boys force fuh seh suh because if dem don’t seh suh everybody know wha gun happen. (All de cases dem boys guh lose).
Is de same way Guyana lose out and Killa Lall lef pun awe hand. Brazil refuse to tek de man and Norman who was to tek over Killa office, cussing morning, noon and night.
Imagine, Lula get a national award from we boss man. Is de highest award this country got, just fuh that man tek Killa Lall in he country.
De same thing wha happen in this case happen in Tortola. De Governor who sign de order fuh deport Alfonso lef de wuk and a new man tek over.
Lula lef he wuk and a new woman tek over Brazil. Killa lef pun we boss man shoulda.
Dem boys hope and pray that we boss man don’t have to give another national award fuh dem Brazilians to tek another Killa.
Talk half. Lef half.